Un pod de cale ferată din apropierea oraşului rus Samara, din regiunea cu acelaşi nume, a fost zguduit de o explozie, a relatat luni agenţia de presă rusă RIA, care a citat serviciile de urgenţă, transmite Reuters.
Traficul feroviar a fost suspendat peste acest pod din cauza "interferenţelor ilegale", potrivit autorităţilor feroviare ruse.
Agenţia de presă rusă TASS a relatat că podul a fost avariat de un dispozitiv exploziv.
Samara este un oraş industrial din sudul Rusiei, pe malul râului Volga, al şaselea oraş ca mărime din Rusia.
Nu au fost difuzate informaţii despre victime.